**USSPACECOM** (lyh. United States Space Command) on Yhdysvaltain puolustusministeriön alainen asevoimien sotatoimialueen päämaja (engl. *Unified Combatant Command*, lyh. *COCOM*), joka vastaa eri asehaarojen avaruussodankäyntiin liittyvistä toiminnoista. 

Päämaja perustettiin ensikertaa syyskuussa 1985, ja lakkautettiin asevoimien syyskuun 11. päivän terroritekojen jälkeisessä uudelleenorganisoinnissa lokakuussa 2002, jolloin sen toiminnot yhdistettiin U.S. Strategic Commandin alaisuuteen. USSPACECOM perustettiin uudelleen erillisenä sotatoimialueen päämajana (COCOM) elokuussa 2019.

Historia
--------

### 1985–2002

Vuosina 1985–2002 toimineen USSPACECOMin tunnus.
Yhdysvaltain puolustushaarakomentajien neuvosto perusti USSPACECOMin syyskuussa 1985. Uuden päämajan vastuualueeksi määritettiin Yhdysvaltain asevoimien eri asehaarojen avaruussodankäyntiin liittyvät tehtävät. Perustamisen taustalla oli muutamia tekijöitä. Presidentti Ronald Reaganin ajama Strategic Defense Initiative (SDI) -hanke, jonka toteuttamisen arvioitiin soveltuvan hyvin erillisen sotatoimialueen päämajan tehtäväksi. Asevoimat oli myös poliittisen paineen alla sen harjoittaman avaruustoiminnan jakamiseksi tasaisemmin ilma-, maa- ja merivoimien välillä, sillä ilmavoimat hallinnoi 70 prosenttia puolustusministeriön avaruushankkeista ja 80 prosenttia alan rahoituksesta 1980-luvun puolivälissä.

Päämaja lakkautettiin asevoimien syyskuun 11. päivän terroritekojen jälkeisessä organisaatiouudistuksessa lokakuussa 2002, jolloin sen toiminnot yhdistettiin U.S. Strategic Commandin alaisuuteen.

### Uudelleenperustaminen vuonna 2019

USSPACECOMin elokuun 2019 perustamistilaisuus. Kuvassa ovat vasemmalta oikealle: kenraali Raymond, puolustusministeri Esper, presidentti Trump ja varapresidentti Pence.
USSPACECOMin uudelleenperustamisen taustalla oli Yhdysvaltain presidentti Donald Trumpin maaliskuusta 2019 ajama esitys erillisten avaruusvoimien perustamisesta Yhdysvaltain asevoimien uudeksi asehaaraksi. Trump käynnisti Space Commandin perustamisjärjestelyt 18. joulukuuta 2018 antamallaan käskyllä.

Sotatoimialueen päämajana (COCOM) perustettu U.S. Space Command aloitti toimintansa 29. elokuuta 2019, komentajanaan ilmavoimien kenraali John Raymond, joka palvelee myös Air Force Space Commandin komentajana. Space Commandin toiminta käynnistyi väliaikaisesti Coloradon Petersonin lentotukikohtaan perustetussa esikunnassa, missä sen palvelukseen siirtyi noin 300 henkilöä. Space Commandin tilivuoden 2020 budjetiksi esitettiin 83,8 miljoonaa dollaria, josta 8,2 miljoonaa olisi uutta rahoitusta ja 75,6 miljoonaa muista kohteista siirrettyä.

Toimintaympäristö, johon päämaja uudelleenperustettiin vuonna 2019 oli huomattavasti muuttunut vuoden 2002 tilanteeseen nähden, sillä Yhdysvaltojen asevoimien riippuvuus niiden käytössä olevista satelliittijärjestelmistä oli huomattavasti kasvanut, kun muut supervallat, kuten Venäjä ja Kiina olivat kehittäneet satelliitteja vastaan omia elektronisia ja kineettisiä asejärjestelmiään.

Päämajan alaisuuteen sijoitettiin Kalifornian Vandenbergin lentotukikohdan Combined Space Operations Centerissä toimiva Combined Force Space Component Command (CFSCC) ja Coloradon Schrieverin lentotukikohdassa toimiva Joint Task Force Space Defense (JTF-SD). CFSCC:n alaisuudessa oli USSPACECOMin perustamisen aikaan yli 70 ilmavoimien, maavoimien ja laivaston avaruussodankäyntiin keskittyvää joukko-osastoa, joiden vastuisiin kuuluivat muun muassa GPS-järjestelmän ylläpito ja asevoimien tietoliikennesatelliitit. Uutena organisaationa perustetun JTF-SD:n tehtävänä oli Yhdysvaltain salaisen National Space Defense Centerin ylläpitäminen yhdessä Yhdysvaltain eri tiedustelutoimijoiden kanssa. JTF-SD:n tehtäviin kuuluu myös Yhdysvaltain satellittiarsenaalin puolustaminen sitä vastaan tehdyiltä hyökkäyksiltä. Päämaja työskentelee myös läheisessä yhteistyössä tiedusteluvirasto NRO:n kanssa.

Uudelleenperustetun USSPACECOMin päätukikohdaksi olivat ehdokkaina sen perustamisen yhteydessä Alabaman Redstone Arsenal, Kalifornian Vandenbergin lentotukikohta sekä Coloradossa sijaitsevat Petersonin-, Buckleyn-, Cheyenne Mountainin- ja Schrieverin lentotukikohdat.

Komentajat
----------

### 1985–2002

| Järjestysluku | Kuva | Nimi | Viran alkanut | Virka päättynyt | Viite |
| --- | --- | --- | --- | --- | --- |
| **1.** |  | Kenraali Robert T. Herres | 23. syyskuuta 1985 | 5. helmikuuta 1987 |  |
| **2.** |  | Kenraali John L. Piotrowski | 6. helmikuuta 1987 | 30. maaliskuuta 1990 |  |
| **3.** |  | Kenraali Donald J. Kutyna | 1. huhtikuuta 1990 | 30. kesäkuuta 1992 |  |
| **4.** |  | Kenraali Charles A. Horner | 30. kesäkuuta 1992 | 12. syyskuuta 1994 |  |
| **5.** |  | Kenraali Joseph W. Ashy | 13. syyskuuta 1994 | 26. elokuuta 1996 |  |
| **6.** |  | Kenraali Howell M. Estes III | 27. elokuuta 1996 | 13. elokuuta 1998 |  |
| **7.** |  | Kenraali Richard B. Myers | 14. elokuuta 1998 | 22. helmikuuta 2000 |  |
| **8.** |  | Kenraali Ralph E. Eberhart | 22. helmikuuta 2000 | 1. lokakuuta 2002 |  |

### 2019–

| Järjestysluku | Kuva | Nimi | Viran alkanut | Virka päättynyt | Viite |
| --- | --- | --- | --- | --- | --- |
| **1.** |  | Kenraali John W. Raymond | 29. elokuuta 2019 |  |  |
|

Lähteet
-------

1. 1 2 3  Erwin, Sandra: Trump formally reestablishes U.S. Space Command at White House ceremony *spacenews.com*.  29.8.2019. Washington:  SpaceNews, Inc. Viitattu 26.10.2019. (englanniksi)
2. ↑  Boehm, Joshua; Baker, Craig; Sakazaki, Mel: A History of United States National Security Space Management and Organization *fas.org*. Report of the Commission to Assess United States National Security, Space Management and Organization. Viitattu 26.10.2019. (englanniksi)
3. 1 2 3 4 5 6 7 8 9  DOD Leaders Through the Years.  *USAF Almanac 2006*, toukokuu 2006, s. 52.  Air Force Association. Artikkelin verkkoversio (PDF). Viitattu 26.10.2019.  (englanniksi)
4. 1 2 3 4 5 6  Erwin, Sandra: Five things to know about U.S. Space Command *spacenews.com*.  23.10.2019. Washington:  SpaceNews, Inc. Viitattu 26.10.2019. (englanniksi)
5. 1 2  Erwin, Sandra: Space Force developments this week: U.S. Space Command moving forward *spacenews.com*.  19.12.2018. Washington:  SpaceNews, Inc. Viitattu 26.10.2019. (englanniksi)
6. ↑  Erwin, Sandra: Trump: U.S. should have a ‘space force’ *spacenews.com*.  13.3.2019. Washington:  SpaceNews, Inc. Viitattu 26.10.2019. (englanniksi)

Aiheesta muualla
----------------

* USSPACECOMin virallinen verkkosivu